CELEX: 62019TN0301
Language: sl
Date: 2019-05-14 00:00:00
Title: Zadeva T-301/19: Tožba, vložena 14. maja 2019 – PNB Banka in drugi/ECB

22.7.2019   
               
               
                  SL
               
               
                  Uradni list Evropske unije
               
               
                  C 246/31
               
            
         Tožba, vložena 14. maja 2019 – PNB Banka in drugi/ECB
         (Zadeva T-301/19)
         (2019/C 246/33)
         Jezik postopka: angleščina
         
            Stranke
         
         
            Tožeče stranke: PNB Banka AS (Riga, Latvija),  CR (*1),  CT (*1) (zastopnika: O. Behrends in M. Kirchner, odvetnika)
         
            Tožena stranka: Evropska centralna banka
         
            Predloga
         
         Tožeče stranke Splošnemu sodišču predlagajo, naj:
         
                     —
                  
                  
                     razglasi ničnost odločbe ECB z dne 1. marca 2019, v kateri je bila PNB Banka opredeljena kot pomemben subjekt;
                  
               
                     —
                  
                  
                     toženi stranki naloži plačilo stroškov.
                  
               
            Tožbeni razlogi in bistvene trditve
         
         Tožeče stranke v utemeljitev tožbe navajajo deset tožbenih razlogov.
         
                     1.
                  
                  
                     Prvi tožbeni razlog: ECB naj bi napačno predpostavljala, da se člen 6(5)(b) Uredbe o enotnem mehanizmu nadzora (1) nanaša na odločbo o razvrstitvi.
                     
                                 —
                              
                              
                                 Tožeče stranke trdijo, da je ECB na podlagi člena 6(5)(b) Uredbe o enotnem mehanizmu nadzora zgolj dovoljeno, da sama izvaja vsa upoštevna pooblastila pristojnega nacionalnega organa. Člen 39(5), drugi stavek, Okvirne uredbe o enotnem mehanizmu nadzora (2) ne more spremeniti narave odločbe, sprejete na podlagi člena 6(5)(b) Uredbe o enotnem mehanizmu nadzora. Če bo Sodišče ugotovilo, da člen 39(5), drugi stavek, Okvirne uredbe o enotnem mehanizmu nadzora spreminja naravo te odločbe, tožeče stranke navajajo nezakonitost navedenega člena 39(5), drugi stavek.
                              
                           
               
                     2.
                  
                  
                     Drugi tožbeni razlog: ECB naj bi se v svoji odločbi oprla na napačne predpostavke glede pogojev in namena člena 6(5)(b) Uredbe o enotnem mehanizmu nadzora in naj med drugim ne bi upoštevala posebnosti odločbe, sprejete na podlagi te določbe.
                  
               
                     3.
                  
                  
                     Tretji tožbeni razlog: ECB naj ne bi skrbno in nepristransko preučila vseh upoštevnih vidikov posameznega primera, da bi ugotovila, ali je treba sprejeti odločbo na podlagi člena 6(5)(b) Uredbe o enotnem mehanizmu nadzora.
                  
               
                     4.
                  
                  
                     Četrti tožbeni razlog: ECB naj bi storila več bistvenih kršitev postopka.
                  
               
                     5.
                  
                  
                     Peti tožbeni razlog: ECB naj ne bi izvajala diskrecijske pravice na podlagi člena 6(5)(b) Uredbe o enotnem mehanizmu nadzora.
                  
               
                     6.
                  
                  
                     Šesti tožbeni razlog: ECB naj bi kršila načelo sorazmernosti.
                  
               
                     7.
                  
                  
                     Sedmi tožbeni razlog: ECB naj bi kršila načelo nemo auditor.
                  
               
                     8.
                  
                  
                     Osmi tožbeni razlog: ECB naj bi kršila načelo enakega obravnavanja.
                  
               
                     9.
                  
                  
                     Deveti tožbeni razlog: ECB naj bi kršila načeli legitimnih pričakovanj in pravne varnosti.
                     
                                 —
                              
                              
                                 Tožeče stranke trdijo, da odločba ni jasna in da zato ustvarja pravno negotovost ter je v nasprotju z legitimnimi pričakovanji PNB Banka glede na njene prejšnje stike z ECB in komisijo za finančne in kapitalne trge.
                              
                           
               
                     10.
                  
                  
                     Deseti tožbeni razlog: ECB naj bi kršila člen 19 in uvodno izjavo 75 Uredbe o enotnem mehanizmu nadzora ter zlorabila pooblastila.
                  
               
            (*1)  Informacija je bila izbrisana ali nadomeščena v okviru varstva osebnih in/ali zaupnih podatkov.
         
            (1)  Uredba Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (UL 2013 L 287, str. 63).
         
            (2)  Uredba (EU) št. 468/2014 Evropske centralne banke z dne 16. aprila 2014 o vzpostavitvi okvira za sodelovanje znotraj enotnega mehanizma nadzora med Evropsko centralno banko in pristojnimi nacionalnimi organi ter z imenovanimi nacionalnimi organi (ECB/2014/17) (UL 2014 L 141, str. 1).